NOTĂ INFORMATIVĂ

Referitoare la proiectul hotărârii de Guvern

privind înființarea în satul Olănești raionul Ștefan Vodă

a operei comemorative de război Eroilor Grăniceri și celor căzuți

în primul război mondial

Ministerul Apărării a elaborat proiectul hotărârii de Guvern privind înființarea în satul Olănești a operei comemorative de război în memoria Eroilor Grăniceri și celor căzuți în primul război mondial în temeiul art.9 alin. (1) din Legea privind regimul mormintelor și operelor comemorative de război, nr.161 din 20.07.2017, (Monitorul Oficial al Republicii Moldova din 15.09.2017, nr.335-339, art. nr:576), în baza deciziei pe acest subiect a Consiliului local Olănești nr.3/6 din 28.06.2018 „Cu privire la edificarea monumentului Eroilor Grăniceri și celor căzuți în primul război mondial„.

Opera comemorativă de război în memoria Eroilor Grăniceri și celor căzuți în primul război mondial va fi înființată pe terenul parcului public, situat pe str. Alexandru cel Bun, din satul Olănești.

Cheltuielile pentru lucrările de proiectare, executare, înființare a operei comemorative de război și amenajare a terenului aferent vor fi acoperite din donații și sponsorizări.

În perioada interbelică, pe teritoriul satului Olănești s-a aflat un pichet de grăniceri, iar pe parcursul anilor 1918-1930 mai mulți grăniceri au căzut la datorie, apărând cursul râului Nistru de bandele bolșevice.

Proiectul hotărârii de Guvern este avizat de către: Ministerul Educației, Culturii și Cercetării, Ministerul Finanțelor, Centrul Național Anticorupție.

Ministrul Apărării Eugeniu STURZA